
RĪGAS VALSTSPILSĒTAS PAŠVALDĪBA

Rātslaukums 1, Rīga, LV-1050, tālrunis 67012222, e-pasts: riga@riga.lv

RĪKOJUMS

Rīgā

	11.06.2026.
	
	Nr. RD-26-221-ir


	Par satiksmi OECD
ģenerālsekretāra vizītes 
laikā Latvijas Republikā


Saskaņā ar Ministru kabineta 19.01.2016. noteikumu Nr. 42 “Kārtība, kādā aizliedzama vai ierobežojama satiksme” 2.8., 3.2. apakšpunktu un 9. punktu, Rīgas domes 30.08.2023. saistošo noteikumu Nr. RD-23-235-sn “Rīgas valstspilsētas pašvaldības nolikums” 37.6.12. apakšpunktu, sakarā ar Ekonomiskās sadarbības un attīstības organizācijas (Organisation for Economic Co-operation and Development, OECD) ģenerālsekretāra Matiasa Kormana (Mathias Cormann) darba vizīti Latvijas Republikā no 11.06.2026. līdz 13.06.2026., ņemot vērā Valsts drošības dienesta vēstuli Nr. 21/2026/:

1. Noteikt, ka:
1.1. 12.06.2026. no plkst. 6.00 līdz plkst. 23.00 tiks aizliegta transportlīdzekļu (izņemot operatīvo transportu, diplomātiskā korpusa transportlīdzekļus un transportlīdzekļus ar speciālām caurlaidēm, kuras izsniegtas Valsts drošības dienestā) apstāšanās un stāvēšana Elizabetes ielas kreisajā pusē, posmā no Baznīcas ielas līdz Brīvības ielai, kā arī nepieciešamības gadījumā atstātie transportlīdzekļi tiks pārvietoti uz citu stāvēšanai atļautu vietu;
1.2. no 11.06.2026. līdz 13.06.2026. nepieciešamības gadījumā tiks ierobežota vai īslaicīgi slēgta transportlīdzekļu (izņemot operatīvo transportu, diplomātiskā korpusa transportlīdzekļus un Valsts drošības dienesta transportlīdzekļus), gājēju, elektroskrejriteņu, velorikšu un velosipēdu satiksme:

1.2.1. pie ēkas Elizabetes ielā 55;

1.2.2. pie ēkas Raiņa bulvārī 22;

1.2.3. pie ēkas Krišjāņa Valdemāra ielā 3;

1.2.4. pie ēkas Krišjāņa Valdemāra ielā 2A;

1.2.5. pie ēkas Brīvības bulvārī 36;

1.2.6. pie ēkas Elizabetes ielā 4;

1.3. sabiedriskā transporta un gājēju satiksme pie delegācijas pārstāvju apmeklējamiem objektiem tiks regulēta atbilstoši nepieciešamībai.

2. Par pasākumu norisi atbilstoši savai kompetencei ir atbildīgs Valsts drošības dienests (tālrunis 67208995).

3. Rīgas valstspilsētas pašvaldības policijai sadarbībā ar Valsts policijas Rīgas reģiona pārvaldi:

3.1. aizliegt transportlīdzekļu (izņemot operatīvo transportu, diplomātiskā korpusa transportlīdzekļus un transportlīdzekļus ar speciālām caurlaidēm, kuras izsniegtas Valsts drošības dienestā) apstāšanos un stāvēšanu 1.1. apakšpunktā minētajā vietā un laikā, kā arī nepieciešamības gadījumā pieprasīt sabiedrībai ar ierobežotu atbildību “A.K.7” nodrošināt autoevakuatorus un pārvietot atstātos transportlīdzekļus uz citu stāvēšanai atļautu vietu;

3.2. nodrošināt sabiedrisko kārtību pasākuma norises vietās norādītajā laikā.

4. Ņemt vērā, ka Valsts policijas Rīgas reģiona pārvalde nodrošinās delegācijas pārstāvju autotransporta kolonnas piebraukšanu pie apmeklējamiem objektiem un nodrošinās ceļu satiksmes drošību un sabiedrisko kārtību pasākuma norises vietās norādītajā laikā, kā arī nepieciešamības gadījumā regulēs vai ierobežos transportlīdzekļu un gājēju satiksmi saskaņā ar Valsts drošības dienesta norādījumiem.

5. Ņemt vērā, ka ārvalstu amatpersonu vizītes organizators – Ārlietu ministrijas Valsts protokols – veiks norēķinus ar:

5.1. sabiedrību ar ierobežotu atbildību “Rīgas luksofors” par 7. punktā minētajiem pakalpojumiem;

5.2. sabiedrību ar ierobežotu atbildību “A.K.7” par 6. punktā minētajiem pakalpojumiem.

6. Sabiedrībai ar ierobežotu atbildību “A.K.7” nodrošināt autoevakuatorus 1.1. apakšpunktā minētajā vietā norādītajā laikā un pēc Rīgas valstspilsētas pašvaldības policijas vai Valsts policijas Rīgas reģiona pārvaldes pieprasījuma.

7. Sabiedrībai ar ierobežotu atbildību “Rīgas luksofors” nodrošināt satiksmes organizācijas tehnisko līdzekļu izvietošanu saskaņā ar satiksmes organizācijas shēmām un pēc Valsts policijas Rīgas reģiona pārvaldes un Rīgas valstspilsētas pašvaldības policijas norādījumiem.

8. Rīgas valstspilsētas pašvaldības Centrālās administrācijas Komunikācijas pārvaldei:

8.1. nodrošināt informācijas par izmaiņām transportlīdzekļu satiksmē OECD ģenerālsekretāra vizītes laikā publiskošanu Rīgas valstspilsētas pašvaldības komunikācijas kanālu resursos;

8.2. publicēt rīkojumu Rīgas valstspilsētas pašvaldības oficiālajā tīmekļvietnē www.riga.lv.

